Title: ประกาศคณะกรรมการกำกับสำนักงานการบินพลเรือนแห่งประเทศไทย เรื่อง หลักเกณฑ์และวิธีการในการสรรหาและคัดเลือกผู้อำนวยการสำนักงานการบินพลเรือนแห่งประเทศไทย พ.ศ. 2559

ประกาศคณะกรรมการกำกับสำนักงานการบินพลเรือนแห่งประเทศไทย

ประกาศคณะกรรมการกำกับสำนักงานการบินพลเรือนแห่งประเทศไทย
เรื่อง
หลักเกณฑ์และวิธีการในการสรรหาและคัดเลือกผู้อำนวยการสำนักงานการบินพลเรือน
แห่งประเทศไทย พ.ศ. ๒๕๕๙[๑]

เพื่อให้การสรรหาและคัดเลือกผู้อำนวยการสำนักงานการบินพลเรือนแห่งประเทศไทยเป็นไปด้วยความเรียบร้อย
เปิดเผย โปร่งใส ได้บุคคลที่มีความรู้ ความเชี่ยวชาญ
และประสบการณ์สูงในด้านการบินและมีผลงานเป็นที่ประจักษ์ในด้านกิจการการบินพลเรือนหรือสาขาอื่นที่เกี่ยวข้อง
และเป็นประโยชน์ต่อการดำเนินงานของสำนักงานการบินพลเรือนแห่งประเทศไทยตามวัตถุประสงค์
และอำนาจหน้าที่อันจะก่อให้เกิดประโยชน์ต่อกิจการการบินพลเรือน
และส่งผลดีต่อการพัฒนาสังคมและเศรษฐกิจโดยรวม

อาศัยอำนาจตามความในมาตรา
๒๓ วรรคสอง แห่งพระราชกำหนดการบินพลเรือนแห่งประเทศไทย พ.ศ. ๒๕๕๘
คณะกรรมการกำกับสำนักงานการบินพลเรือนแห่งประเทศไทยจึงออกประกาศคณะกรรมการกำกับสำนักงานการบินพลเรือนแห่งประเทศไทย
เรื่อง
หลักเกณฑ์และวิธีการในการสรรหาและคัดเลือกผู้อำนวยการสำนักงานการบินพลเรือนแห่งประเทศไทย
พ.ศ. ๒๕๕๙ ไว้ดังนี้

ข้อ
๑  ประกาศนี้เรียกว่า ประกาศคณะกรรมการกำกับสำนักงานการบินพลเรือนแห่งประเทศไทย
เรื่อง หลักเกณฑ์และวิธีการในการสรรหาและคัดเลือกผู้อำนวยการสำนักงานการบินพลเรือนแห่งประเทศไทย
พ.ศ. ๒๕๕๙

ข้อ
๒  ประกาศนี้ให้ใช้บังคับตั้งแต่วันที่ประกาศเป็นต้นไป

ข้อ
๓  ในประกาศนี้
คณะกรรมการ หมายความว่า
คณะกรรมการกำกับสำนักงานการบินพลเรือนแห่งประเทศไทย
คณะอนุกรรมการ หมายความว่า
คณะอนุกรรมการสรรหาและคัดเลือกผู้อำนวยการสำนักงานการบินพลเรือนแห่งประเทศไทย
ผู้อำนวยการ หมายความว่า
ผู้อำนวยการสำนักงานการบินพลเรือนแห่งประเทศไทย
สำนักงาน หมายความว่า
สำนักงานการบินพลเรือนแห่งประเทศไทย

ข้อ
๔  ผู้อำนวยการจะต้องเป็นผู้มีคุณสมบัติและไม่มีลักษณะต้องห้ามตามความในมาตรา
๒๔ และ ๒๕ แห่งพระราชกำหนดการบินพลเรือนแห่งประเทศไทย พ.ศ. ๒๕๕๘ ดังต่อไปนี้
(๑)
มีสัญชาติไทย
(๒)
มีอายุไม่ต่ำกว่าสี่สิบห้าปีแต่ไม่เกินหกสิบห้าปี
(๓)
สามารถปฏิบัติงานให้แก่สำนักงานได้เต็มเวลา
(๔)
ไม่มีลักษณะต้องห้าม ดังต่อไปนี้
(๔.๑)
เป็นบุคคลล้มละลายหรือเคยเป็นบุคคลล้มละลายทุจริต
(๔.๒)
เป็นคนไร้ความสามารถหรือคนเสมือนไร้ความสามารถ
(๔.๓)
เคยได้รับโทษจำคุกโดยคำพิพากษาถึงที่สุดให้จำคุก
เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ
(๔.๔)
เป็นกรรมการ ผู้จัดการ หรือบุคคลผู้มีอำนาจในการบริหารหรือจัดการของนิติบุคคลที่ประกอบกิจการที่เกี่ยวข้องกับการบินพลเรือนทุกด้าน
(๔.๕)
เป็นข้าราชการ พนักงานหรือลูกจ้างของส่วนราชการ หรือรัฐวิสาหกิจ
หรือหน่วยงานอื่นของรัฐ หรือของราชการส่วนท้องถิ่น
(๔.๖)
เป็นหรือเคยเป็นข้าราชการการเมือง ผู้ดำรงตำแหน่งทางการเมือง
สมาชิกสภาท้องถิ่นหรือผู้บริหารท้องถิ่น
เว้นแต่จะได้พ้นจากตำแหน่งมาแล้วไม่น้อยกว่าสองปี
(๔.๗)
เป็นหรือเคยเป็นกรรมการหรือผู้ดำรงตำแหน่งอื่นในพรรคการเมืองหรือเจ้าหน้าที่ของพรรคการเมือง
เว้นแต่จะได้พ้นจากตำแหน่งมาแล้วไม่น้อยกว่าสองปี
(๔.๘)
เคยถูกถอดถอนจากตำแหน่งตามบทบัญญัติของรัฐธรรมนูญแห่งราชอาณาจักรไทย
(๔.๙)
เคยถูกไล่ออก ปลดออก หรือให้ออกจากราชการ หน่วยงานของรัฐ หรือรัฐวิสาหกิจ
หรือจากหน่วยงานของเอกชน เพราะทุจริตต่อหน้าที่หรือประพฤติชั่วอย่างร้ายแรง
(๕)
มีความรู้ ความเชี่ยวชาญ และประสบการณ์สูงในด้านการบินและมีผลงานเป็นที่ประจักษ์ในด้านกิจการการบินพลเรือนหรือสาขาอื่นที่เกี่ยวข้อง
และเป็นประโยชน์ต่อการดำเนินงานของสำนักงานการบินพลเรือนแห่งประเทศไทย

ข้อ
๕  นอกจากคุณสมบัติที่กำหนดไว้ในข้อ ๔
ผู้อำนวยการจะต้องมีคุณสมบัติอื่น ดังต่อไปนี้
(๑)
มีวุฒิการศึกษาตั้งแต่ระดับปริญญาตรีหรือเทียบเท่าขึ้นไป จากสถาบันการศึกษาที่
ก.พ. รับรอง
(๒)
ดำรงตำแหน่งหรือเคยดำรงตำแหน่งเป็นผู้บริหารระดับสูงของหน่วยงานในส่วนราชการ รัฐวิสาหกิจ
องค์การมหาชน หน่วยงานอื่นของรัฐ หรือหน่วยงานของภาคเอกชนที่มีรายได้ต่อปีไม่น้อยกว่าจำนวนที่คณะอนุกรรมการประกาศกำหนด
(๓)
มีภาวะความเป็นผู้นำสูง
(๔)
มีวิสัยทัศน์เกี่ยวกับการบริหารจัดการและกำกับดูแลกิจการให้บรรลุเป้าหมายและวัตถุประสงค์
และมีแนวคิดสร้างสรรค์ในการพัฒนากิจการของสำนักงาน ให้เจริญก้าวหน้าและทันสมัย
(๕)
มีความเป็นผู้มีมนุษยสัมพันธ์ที่ดีและสามารถติดต่อประสานงานติดต่อกับองค์กรต่าง ๆ
ทั้งในระดับประเทศและต่างประเทศที่เกี่ยวข้อง
(๖)
มีทักษะการใช้ภาษาอังกฤษเพื่อการติดต่อประสานงานในด้านต่างประเทศ
(๗)
มีความซื่อสัตย์สุจริต คุณธรรมและจริยธรรม ไหวพริบและปฏิภาณ
รวมถึงมีความสามารถสูงในการตัดสินใจและสั่งการ
(๘)
มีความสามารถในการบริหารกิจการของสำนักงานให้เป็นไปตามวัตถุประสงค์และอำนาจหน้าที่ของสำนักงานตามพระราชกำหนดการบินพลเรือนแห่งประเทศไทย
พ.ศ. ๒๕๕๘ และตามกฎหมาย ระเบียบ ข้อบังคับ ประกาศ ข้อกำหนด
นโยบายและมติของคณะกรรมการ

ข้อ
๖  การสรรหาและคัดเลือกให้ได้มาซึ่งผู้อำนวยการ
ให้คณะกรรมการแต่งตั้งคณะอนุกรรมการจำนวน ๓ คน และแต่งตั้งพนักงานของสำ นักงาน ๑
คน เป็นเลขานุการ และ ๑ คน เป็นผู้ช่วยเลขานุการก็ได้ ทำหน้าที่สรรหาและคัดเลือก
รวมถึงการเจรจาต่อรองอัตราเงินเดือนและประโยชน์อื่นของผู้อำนวยการ เพื่อเสนอให้คณะกรรมการพิจารณาคัดเลือกแต่งตั้งเป็นผู้ดำรงตำแหน่งผู้อำนวยการ
 ทั้งนี้
ให้คณะอนุกรรมการดำเนินการสรรหาและคัดเลือกด้วยวิธีการประกาศรับสมัครทั่วไป โดยอาจกำหนดหลักเกณฑ์และวิธีการสรรหาและคัดเลือกเพิ่มเติมได้ซึ่งจะต้องสอดคล้องกับประกาศฉบับนี้

ข้อ
๗  การประกาศรับสมัครจะต้องแจ้งถึงสาระสำคัญโดยสังเขปเกี่ยวกับคุณสมบัติ
อำนาจหน้าที่ กรอบภารกิจที่ต้องรับผิดชอบ ระยะเวลาการดำรงตำแหน่ง
และหลักเกณฑ์การคัดเลือก พร้อมทั้งจัดแสดงรายละเอียดของข้อมูลดังกล่าวในเว็บไซต์
และติดประกาศที่สำนักงาน

ข้อ
๘  เมื่อคณะอนุกรรมการได้รับใบสมัครและเอกสารประกอบการสมัครแล้ว
คณะอนุกรรมการจะพิจารณาใบสมัคร เอกสารประกอบการสมัคร
คุณสมบัติและลักษณะต้องห้ามของผู้สมัคร ตลอดจนคุณสมบัติอื่นที่จะได้รับการพิจารณาเป็นพิเศษ
ซึ่งในการดำเนินการตรวจสอบและพิจารณา คณะอนุกรรมการอาจสอบถามไปยังหน่วยงานอื่นที่เกี่ยวข้อง
โดยถือว่าผู้สมัครยินยอมให้คณะอนุกรรมการเปิดเผยข้อมูลส่วนตัวต่อหน่วยงานที่เกี่ยวข้องในการตรวจสอบคุณสมบัติและลักษณะต้องห้าม

ข้อ
๙  เมื่อคณะอนุกรรมการเห็นว่าได้ข้อมูลเพียงพอที่จะพิจารณา
คณะอนุกรรมการจะเชิญผู้ผ่านการพิจารณาเอกสารการสมัคร มีคุณสมบัติและไม่มีลักษณะต้องห้าม
ตลอดจนคุณสมบัติอื่นที่เหมาะสมในการดำรงตำแหน่งผู้อำนวยการ
เพื่อดำเนินการพิจารณาประเมินความเหมาะสมตามวิธีการที่คณะอนุกรรมการกำหนด
โดยการสัมภาษณ์ และแสดงวิสัยทัศน์เป็นภาษาอังกฤษในหัวข้อที่คณะอนุกรรมการกำหนด รวมถึงดำเนินการอื่นเพิ่มเติมเพื่อประกอบการพิจารณา

ข้อ
๑๐  ให้คณะอนุกรรมการพิจารณาคัดเลือกผู้ที่ผ่านการพิจารณาตามข้อ
๘ และข้อ ๙ ซึ่งมีคุณสมบัติ ความรู้ ความสามารถ และประสบการณ์ที่เหมาะสม
ที่จะดำรงตำแหน่งเป็นผู้อำนวยการ รวมถึงดำเนินการเจรจาต่อรองอัตราเงินเดือนและประโยชน์อย่างอื่นของผู้อำนวยการ
และให้เสนอชื่อพร้อมอัตราเงินเดือนและประโยชน์อย่างอื่นต่อคณะกรรมการเพื่อพิจารณาแต่งตั้ง
ในการพิจารณาแต่งตั้ง
ถ้าคณะกรรมการเห็นสมควรอาจเชิญผู้ถูกเสนอชื่อมาสัมภาษณ์
แสดงวิสัยทัศน์และเสนอแผนการบริหารงานต่อคณะกรรมการอีกครั้งก็ได้

ข้อ
๑๑  คณะกรรมการจะจ้างผู้อำนวยการภายใต้เงื่อนไขการจ้าง
ดังนี้
(๑)
มีวาระอยู่ในตำแหน่งคราวละสี่ปี และอาจได้รับการแต่งตั้งอีกได้
แต่จะดำรงตำแหน่งติดต่อกันเกินสองวาระมิได้
(๒)
การจ้างตามสัญญาจ้างไม่อยู่ภายใต้บังคับแห่งกฎหมายว่าด้วยการคุ้มครองแรงงาน กฎหมายว่าด้วยแรงงานสัมพันธ์
กฎหมายว่าด้วยการประกันสังคม และกฎหมายว่าด้วยเงินทดแทน แต่ผู้อำนวยการจะได้รับประโยชน์อย่างอื่นไม่น้อยกว่าที่กำหนดไว้ในกฎหมายว่าด้วยการคุ้มครองแรงงาน
กฎหมายว่าด้วยการประกันสังคม และกฎหมายว่าด้วยเงินทดแทน
(๓)
ระหว่างการดำรงตำแหน่งจะมีการประเมินผลการปฏิบัติงานทุก ๖ เดือน
(๔)
เงื่อนไขอื่นตามที่คณะกรรมการเห็นสมควร

ข้อ
๑๒  ในกรณีที่มีปัญหาเกี่ยวกับการปฏิบัติตามประกาศนี้
ให้คณะกรรมการเป็นผู้วินิจฉัยชี้ขาดและคำวินิจฉัยของคณะกรรมการให้เป็นที่สุด

ประกาศ ณ วันที่ ๑๓
มกราคม พ.ศ. ๒๕๕๙
ชาติชาย  ทิพย์สุนาวี
ประธานกรรมการกำกับสำนักงานการบินพลเรือนแห่งประเทศไทย

ชวัลพร/ปริยานุช/จัดทำ
๓ กุมภาพันธ์
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๕ ง/หน้า ๑๐/๒๘ มกราคม ๒๕๕๙